'NMBM moet water nóú bespaar' | News24
'NMBM moet water nóú bespaar'
Die Nelson Mandelabaai-metro moet dringend waterbeperkings instel in opdrag van die provinsiale departement van water en sanitasie. Foto: CONRAD BORNMAN
DIE Nelson Mandelabaai-metro (NMBM) moet dringend waterbeperkings toepas.
Dié opdrag kom van die provinsiale departement van water en sanitasie en geld vir stedelike en nywerheidsgebiede.
Die NMBM het al in Maart vanjaar opdrag gekry om 15% beperkings in te stel, maar het gevra dat dit heroorweeg word.
Die departement het egter in April die metro se voorlegging hieroor verwerp.
Volgens die voorlegging, onderteken deur Johann Mettler, waarnemende stadsbestuurder, het die metro se waterverbruik skerp gestyg weens onder meer die skuif van sowat 10 000 gesinne van informele na formele behuising. Dit het glo tot 'n sewevoudige toename in waterverbruik gelei.
Mettler het ook onaanvaarbare hoë waterverliese, baie hoër temperature – veral in die afgelope ses maande – en die gebrek aan finansiering wat die Nooitgedachtprojek vertraag as faktore vir die hoë verbruik uitgelig.
Maar volgens Andrew Lucas, waarnemende hoof van die provinsiale departement, verteenwoordig die verskuiwing van die 10 000 gesinne na nuwe huise slegs 4% van die stad se waterverbruik, en nie sewevoudig soos deur die NMBM beweer word nie.
Die "baie swak verklaring" deur die NMBM dat hulle waterbeperkings – wat al 'n jaar lank agterstallig is – sal toepas, is glad nie oortuigend nie, het Lucas bygevoeg.
"Die metro het reeds die toekenning vanuit hierdie damme binne die bestek van nege maande oorskry, en daar is nog 'n volle drie maande van hierdie waterjaar oor. Dit bedreig die bestaan van ander gebruikers, soos die landboubedryf, wat ook afhanklik is van die Kouga- en Mpofuskemas," aldus Lucas.
Kupido Baron, woordvoerder van die NMBM, het bevestig dat die metro 'n kennisgewing ontvang het. Hy het gesê samesprekings tussen die departement en NMBM se-nior bestuur sal vandeesweek plaasvind.
Die departement het ook gesê hy gaan die Gamtoos-besproeiingsraad versoek om geen water uit die Kougadam na die Loeriedam vry te laat voordat die NMBM goedkeuring gekry het vir bykomende tydelike toekennings nie.
Pierre Joubert, hoofbestuurder van die Gamtoos-besproeiingsraad, het gesê hy het nog nie so 'n versoek van die departement ontvang nie.